ภาพรวม 30 วัน ของผู้ว่าฯ กทม. เน้นเรื่องความโปร่งใส การประสานงาน สร้างกรุงเทพฯ เป็นเมืองน่าอยู่
นายเอกวรัญญู อัมระปาล ผู้ช่วยเลขานุการผู้ว่าราชการกรุงเทพมหานคร และโฆษกของกรุงเทพมหานคร แถลงข่าว "30 วัน กทม. สร้างความร่วมมือทุกมิติ โปร่งใสสำหรับทุกคน"  ว่า สำหรับ "30 วัน กทม. สร้างความร่วมมือทุกมิติ โปร่งใสสำหรับทุกคน" จะแบ่งออกเป็น 4 เรื่องหลักๆ มี เรื่อง 216+ นโยบาย  4 นโยบายเร่งด่วน ความโปร่งใสและการประสานงาน โดย 216+ นโยบาย นำนโยบายที่จำเป็นต้องใช้เงินผูกเข้ากับโครงการต่างๆ เรียบร้อยแล้ว ซึ่งจะอยู่ภายใต้ 7 ยุทธศาสตร์ของ กทม. ส่วน 4 นโยบายเร่งด่วนคือ การแก้ไขปัญหาน้ำท่วม ปัจจุบันดำเนินการลอกท่อแล้ว 2,387 กม.  หรือคิดเป็นร้อยละ70.4 ซึ่งเหลือเวลาประมาณ 2 เดือน คาดว่าจะสำเร็จตามเป้าหมาย  นโยบายความปลอดภัยบนท้องถนน มีการสำรวจจุดเสี่ยงติดตั้งสัญญาณไฟแจ้งเตือน ปรับปรุงสีและความชัดเจนทางม้าลาย เพิ่มเทศกิจในโครงการ School Care ช่วยดูแลเด็กนักเรียน จัดระเบียบสายสายสื่อสาร ตั้งเป้าปีแรกที่ 800 กม.  จัดหาหมวกกันน็อกสำหรับนักเรียน 120,000 ใบ  หาพื้นที่ให้ผู้ประกอบการรายเล็ก ทำมาหากินและจัดระเบียบผู้ค้าที่ยังไม่ได้ลงทะเบียน ลดราคาค่าเช่าแผงค้าในตลาด กทม. และปรับลดดอกเบี้ยของสำนักงาน สถานธนานุบาลกรุงเทพมหานคร  เริ่มเก็บค่าโดยสารส่วนต่อขยายตั้งแต่เดือนสิงหาคม 2565 เห็นควรเปิดเผยสัญญาสัมปทาน รถไฟฟ้าสายสีเขียว ส่วนเรื่องความโปร่งใส Open Bangkok คือ การเปิดเผยข้อมูล ตรวจสอบการทำงานและความร่วมมือกับหน่วยงานต่างๆ กทม.มีนโยบายเปิดเผยร่างงบประมาณให้ทุกคนได้เห็น โดยสามารถเข้าไปดูได้ที่เว็บไซต์ กทม. official.bangkok.go.thสุดท้ายคือ การประสานความร่วมมือ ที่ได้มีการร่วมมือกับหน่วยภาคีเครือข่ายแล้วกว่า  143 หน่วยงาน